google/wiki40b huggingface dataset:
אוניברסיטת האומות הראשונות של קנדה

היסטוריה

האוניברסיטה נחנכה בשנת 2003 בנוכחות הנסיך הנסיך אדוארד, רוזן וסקס. בשנת 2005 ביקרה באוניברסיטה מלכת קנדה אליזבת השנייה, והעניקה לאוניברסיטה אבן מטירת בלמורל שבסקוטלנד על מנת לסמל את ההסכמים שנחתמו בין האומות הראשונות של קנדה לבין בית המלוכה הקנדי.
ראשיתה של האוניברסיטה במכללה האינדיאנית הפדרטיבית של ססקצ'ואן, שפעלה בשיתוף עם אוניברסיטת רג'ינה. המכללה נוסדה בשנת 1976 בעקבות הסכם בין הפדרציה של האומות האינדיאניות של ססקצ'ואן לבין אוניברסיטת רגינה. ההסכם קבע שמטרת המכללה שתוקם תהיה לשרת את הצרכים האקדמיים, התרבותיים והרוחניים של האומות הראשונות.
האוניברסיטה מפעילה תוכניות מיוחדות, בתוך שיתוף פעולה עם הקהילות האינדיאניות המקומיות, על מנת לקדם תוכניות הנותנות מענה לצרכים של הקהילות האינדיאניות המקומיות בתחומי הבריאות, החינוך ואיכות הסביבה. כך לדוגמה משולבים לימודי הבריאות ורפואת השן באוניברסיטה בתוכניות טיפול קהילתיות.
במאי 2007 הועמדה חברותה של האוניברסיטה באיגוד האוניברסיטאות והמכללות של קנדה על תנאי בשל פיטורים שנויים במחלוקת של כמה מאנשי האוניברסיטה בשנת 2005. האוניברסיטה קיבלה את תנאי האיגוד ושבה להיות חברה מלאה באיגוד באפריל 2008.
אתר מורשת

אתר מורשת הוא אתר בעל משמעות תרבותית, היסטורית, אדריכלית או חינוכית, אשר יש חשיבות חינוכית-חברתית בשמירתו עבור הדורות הבאים. 
לפי אמנת בורה, המשמעות התרבותית, היא ערך אסתטי, היסטורי, מדעי, חברתי או רוחני של דורות העבר, לדור בהווה ולדורות בעתיד. משמעות תרבותית מגולמת במקום עצמו, במבנה שלו, בסביבה, בשימוש, בהקשרים, במשמעויות, בעדויות, ובקשר שלו למקומות ולחפצים. ייתכן שמקום או נכס מסוים יגלם בתוכו מגוון של ערכים עבור פרטים או קבוצות שונות.

הערכת המשמעות של האתר

משמעות המורשת התרבותית וחשיבותה נובעות מערכו התרבותי של אתר לרבות הערכים האסתטיים, ההיסטוריים, החברתיים והמדעיים.
בחינת הערכים המגולמים באתר, משמשת כמסגרת לדיון ציבורי ומקצועי, באשר להחלטה אודות עתידו של אתר, האם הוא יוכרז לשימור או לא, ובאיזו דרגת חשיבות ראוי להתייחס אליו. במסגרת זו מקובל לנסח את 'הצהרת המשמעות התרבותית' על פי ערכי האתר המשמשים כקריטריונים להערכה. הערכת המשמעות משמשת גם כבסיס לתכנון האתר.
אף כי ישנן מילות תואר רבות להגדרת החשיבות והמשמעות התרבותית, המושגים 'אסתטי', 'היסטורי', 'מדעי' ו'חברתי', מכילים את הערכים האחרים. מושגים אלו אינם מבטלים זה את זה; לדוגמה, לסגנון ארכיטקטוני יש היבטים היסטוריים ואסתטיים כאחד.
החלוקה לקטגוריות של ערך אסתטי, היסטורי, מדעי וחברתי היא אחת הגישות להבנת מושג המשמעות והחשיבות התרבותית.
עם זאת, ייתכן שיגובשו קטגוריות מדויקות יותר ככל שהבנת מקום מסוים הולכת ומעמיקה.

היסטוריה

השימוש במונח "אתרי המורשת" הוא תופעה מודרנית, המשמשת כלי בידי מדינות ליצירת מכנה משותף בין בני הלאום או תושבי המדינה. הייתה זו צרפת שהשתמשה לראשונה במונח "אתרי מורשת" לצורך בניית הזהות הלאומית הצרפתית, לאחר הפלת המונרך שהיווה הריבון של המדינה במהלך המהפכה הצרפתית.

אתרי מורשת בישראל

בישראל רשות העתיקות אחראית להגנה אתרים המוגדרים כאתר עתיקות. על פי חוק העתיקות כל אתר שנבנה לפני שנת 1700 הוא אתר שכזה המוגן על פי חוק. אתרים שנבנו לאחר תאריך זה אינה מוגנים.
המועצה לשימור אתרי מורשת בישראל היא עמותה פועלת להצלה ולשימור של אתרי מורשת בארץ ישראל. המועצה פעלה במסגרת החברה להגנת הטבע, אך ב-2008 נפרדה ממנה ונהייתה לגוף עצמאי. המועצה פועלת לשימורם של כ-30,000 אתרים ברחבי הארץ, שאינם מוגנים על פי חוק העתיקות, והעומדים בקריטריונים להיותם אתרי מורשת.
יש להבדיל בין אתרי מורשת שנקבעו על ידי המועצה לשימור אתרים שהיא לא גוף לא רשמי, לבין אתרי מורשת לאומית בישראל - רשימה מצומצמת של כ-100 נכסי תרבות שנקבעת על ידי ממשלת ישראל.
הגנה הודית של המלך

הווריאנטים המרכזיים

קיימים 39 וריאנטים שונים לפתיחה ההודית של המלך.  הווריאנטים המרכזיים הם:
ארצות השפלה הבורגונדיות

היסטוריה

חלק גדול משטחים אלו עבר בירושה ב-1384 לדוכסי בורגונדיה, ענף צעיר יחסית בשושלת ולואה של בית המלוכה הצרפתי, עם מותו של לואי לה מאל רוזן פלנדריה. היורשת שלו, מרגרטה השלישית רוזנת פלנדריה, התחתנה עם פיליפ האמיץ (1342–1404), הראשון מדוכסי בורגונדיה לבית ולואה, אשר ירש באופן זה את רוזנויות פלנדריה, ארטואה, רתל, בורגונדיה ונוור. פיליפ ומרגרטה החלו תקופה ממושכת של שלטון בורגונדי בארצות השפלה.
עם הזמן התרחבו שטחי הדוכסות בארצות השפלה, וכללו את רוזנות נאמור ב-1421, דוכסויות בראבנט ולימבורג ב-1430, רוזנויות אינו, הולנד וזיילנד ב-1432, דוכסות לוקסמבורג ב-1441 ודוכסות חלרה ב-1473. התקופה הבורגונדית באה אל קיצה ב-1477, כשהדוכס האחרון לבית ולואה, קרל האמיץ, מת בשדה הקרב ולא השאיר אחריו יורש ממין זכר: דוכסות בורגונדיה עברה לרשות הכתר הצרפתי (על פי החוק הסאלי), וארצות השפלה עברו באמצעות מארי מבורגונדיה לרשות בעלה, מקסימיליאן (ראו: ארצות השפלה ההאבסבורגיות).

פוליטיקה

שליטי בית ולואה נאלצו להתמודד עם חבל ארץ הטרוגני המורכב ממספר רב של בישופויות וערים עצמאיות, ששררו בו נאמנויות מקומיות ושבטיות רבות, ועם כמה מערכות מקבילות של מיסוי, מידות ומשקלות, מכסי מגן וכו'. ניסיונות מצד הדוכסים להעמיק את השליטה ברמה המקומית נתקלו בניסיונות מרידה בקרב הערים העצמאיות, לעיתים בתמיכת האצולה המקומית. מרידות אלו דוכאו על ידי הצבא ביד קשה, ובאופן הדרגתי החל להתגבש ממשל מרכזי מודרני וביורוקרטיה של פקידים דוכסיים, מה שאיפשר לשליטים הבורגונדיים להפוך לפטרוני האמנויות ולנהל חיי חצר זוהרים שהשפיעו על אורח החיים המלכותי ברחבי אירופה במשך מאות שנים. פיליפ הטוב דאג להקים את ה"סטאטן-חנראל" או "סטאט ז'נרו", מועצה של נציגי הבורגנות, הסוחרים, האצולה והכמורה, ובכך השפיע השפעה מכרעת על המאורעות ההיסטוריים בארצות השפלה במאות השנים הבאות.
חצרו של פיליפ הטוב שכנה בבריסל, אך הוא פרש את חסותו גם על ערים כמו ברוז' ונאמור, ובכך ביסס את מעמדן של ארצות השפלה כלב האימפריה הבורגונדית, שמרכזה הקודם היה בדיז'ון שבצרפת. בחצרות אלו הייתה פריחה עצומה באמנות, במוזיקה ובמדע.
תחת שלטון בורגונדיה התאחדו בפעם הראשונה כל המחוזות והערים השונות בארצות השפלה תחת שלטון מרכזי אחד, ובהדרגה נוצרה כך זהות לאומית חדשה: אנשים ראו את עצמם פחות ופחות כ"בראבנטים", "זיילנדים" או "לימבורגים", ובמקום זאת החלו לחשוב על עצמם כעל נדרלנדים, כלומר "בני ארצות השפלה", או בשפות לטיניות בלגים.
תזמורת רדיו שטוטגרט

תזמורת רדיו שטוטגרט היא תזמורת סימפונית, שמקום מושבה הקבוע הוא בעיר שטוטגרט בגרמניה. היא נוסדה בשנת 1945 על ידי שלטונות הכיבוש האמריקאים. כמו תזמורות שידור רבות בגרמניה, יצא לה שם כמבצעת מוזיקה בת זמננו.
משנת 1998 המנצח הראשי של תזמורת רדיו שטוטגרט הוא רוג'ר נורינגטון וז'ורז' פרטר הוא מנצח הכבוד שלה משנת 2003.
כח לגמלאים

היסטוריה

המפלגה הוקמה לקראת הבחירות לכנסת החמש עשרה (1999) על ידי חברי הכנסת לשעבר גדעון בן-ישראל ונאוה ארד, על מנת לקדם את זכויות הגמלאים בישראל.
באותה התקופה, סקרים מעטים הראו על סיכוי המפלגה להיכנס לכנסת עם בין מנדט אחד ל-2 מנדטים.
בין היעדים של המפלגה היה לחוקק בכנסת חוק פנסיה ממלכתית, שיבטיח לאלה החיים רק מקצבת זקנה פנסיה שתבטיח קיום הוגן ותוציא רבבות תושבים בישראל ממעגל העוני.
המפלגה הציבה ברשימתה את חבר הכנסת לשעבר גדעון בן-ישראל בראשה, את הסופרת יפה גולן במקום השני ברשימה ואת חבר הכנסת לשעבר מרדכי וירשובסקי במקום הרביעי ברשימה. במקום ה-42 האחרון והסמלי ברשימה הוצב השר לשעבר ישראל כץ.
הרשימה זכתה ל-37,525 קולות, מספר קולות רב מהצפוי, אך לא הצליחה להיכנס לכנסת. לאחר ההפסד לא השתתפה המפלגה שנית בבחירות לכנסת, אך נציגים מטעמה חברים במועצת העיר תל אביב-יפו.
למרות הכישלון המשיך בן-ישראל בפעילות למען הגמלאים והתמודד במערכות בחירות מקדימות רבות במפלגת העבודה, אך לא הצליח להיכנס לכנסת.

מועמדי המפלגה לכנסת

מועמדי המפלגה לכנסת ה-15 (1999)
גדעון בן-ישראל, יפה גולן, אבישי ליקרמן, מרדכי וירשובסקי
ראו רשימת מועמדים מלאה כאן.

כח לגמלאים בבחירות המקומיות

המפלגה משתתפת בבחירות לרשויות המקומיות בישראל החל מ-1998, אז זכתה לנציגים במועצת עיריית תל אביב-יפו, בהוד השרון ובאשקלון. בתל אביב, שם עומד בראש הרשימה נתן וולוך, זכתה הרשימה ל-3 מנדטים ב-1998 וב-2008. בבחירות 2003 זכתה הרשימה ב-6 מנדטים והייתה לסיעה הגדולה במועצה. בבחירות 2013 זכתה הרשימה בשני מנדטים.
אבוה דשמואל

אַבָּא בַּר אַבָּא, הידוע בכינויו אֲבוּהָּ דִּשְׁמוּאֵל, היה כהן ואמורא בבלי בדור המעבר שבין התנאים לאמוראים. הוא נולד וגדל בנהרדעא ולמד שם אצל תנאים בבלים. לאחר שבגר עלה לארץ ישראל ולמד תורה אצל רבי יהודה הנשיא. לאחר מכן שב לבבל והוכר כתלמיד חכם גדול. חבריו ובני דורו היו לוי, רב ואחרים. עם תלמידיו נמנו שמואל בנו, מר עוקבא, ואף רבי יוחנן מצטט דברים שלמד ממנו.
לשמואל, בנו, היה אח בשם פנחס, לכאורה היה בנו של אבא בר אבא וגם בנות היו לו. מסתבר לכאורה כי גם רב שמן בר אבא היה בנו. הוא האריך ימים וחי עוד בימי רבי יהודה נשיאה הראשון, שרחש לו כבוד רב.
אבא בר אבא היה רב ודיין בנהרדעא, וגם מארץ ישראל נשלחו אליו אגרות שבהן שאלות הלכתיות. אף הוא נהג לשגר שאלות לארץ ישראל, אל רבי יהודה הנשיא. שימש גם גבאי צדקה ודאג לעניים במסירות יוצאת דופן.
זכה לגילוי שכינה בעת שהתפלל בבית הכנסת שף ויתיב.

פשר כינויו "אבוה דשמואל"

כינויו, "אבוה דשמואל", על שם בנו, אינו כינוי מקובל לאמוראים אחרים. האגדה מספרת, שפעם, בהיותו רחוק מביתו לרגל מסחרו, פגשה אותו אשה ממדי והפצירה בו שישכב עמה תמורת סכום כסף גדול. הוא התפלא על ההצעה, והיא השיבה לו, שנודע לה באמצעים מאגיים, שמהזרע שיצא ממנו באותו לילה יצא בן חכם מאוד. כאשר שמע את התשובה, הזכיר שם קדוש והגיע לעירו נהרדעא בקפיצת הדרך. באותו לילה שהה עם אשתו, ומכך נולד בנו שמואל. לפנות בוקר חזר אבא בר אבא למקומו הקודם. כשנולד שמואל טרם חזר אביו לנהרדעא, ובני העיר חשדו באשתו שבגדה בו. לאחר תקופה חזר האב לעירו וטיהר את שמה של אשתו. מאז והלאה, לשם הדגשת טהרת ייחוסו של שמואל, נקרא אביו "אבוה דשמואל".
יש המבארים את כינויו בכך ששמואל בנו היה מהאמוראים החשובים והידועים ביותר, וכבוד הוא לו שנקרא על שם בנו. סיבה נוספת שנאמרה, שהשם "אבא" הוא שם נפוץ מאוד, וכדי לזהותו כינוהו "אבוה דשמואל".
מגדל ג'ון האנקוק

מגדל ג'ון האנקוק או בניין ג'ון האנקוק (באנגלית: John Hancock Tower) הוא השם בו ידועים שלושה בניינים שונים בבוסטון, מסצ'וסטס, אם כי לרוב הכוונה היא למגדל הזכוכית שתכנן איי אם פיי.

Hancock Place ("מגדל ג'ון האנקוק")

שמו הרשמי של הבניין הידוע בשם "מגדל ג'ון האנקוק" הוא "Hancock Place". הבניין הוא גורד שחקים בעל 60 קומות המתנשא לגובה 241 מטרים. הוא תוכנן על ידי איי אם פיי ושותפו הנרי קוב.
נכון ל-2007, המגדל הוא הגבוה בבוסטון, הגבוה בניו אינגלנד, ה-45 בגובהו בארצות הברית וה-135 בגובהו בעולם.
כתובת הבניין היא רחוב קלרנדון 200. החברה משתמשת גם בשם Hancock Place וגם בשם "רחוב קלרנדון 200" ככתובות למשרדים בבניין.
חברות ג'ון האנקוק היו הדיירים המרכזיים של הבניין, אך ב-2004 החברה הכריזה שחלק ממשרדיה יעברו לבניין חדש ברחוב קונגרס 601.

בעיות בבניית המגדל

בעת בניית המגדל נתקלו הבונים בבעיות תכנון קשות. בתחילת דרכו הבניין התפרסם יותר כפגם תכנוני מאשר כהישג אדריכלי. פתיחתו התעכבה מ-1971 ל-1976, והעלות הכוללת שלו עלתה מ-75 ל-175 מיליון דולר. הפרשות הקשורות בשמו של המגדל היוו מבוכה והוציאו שם רע לבוני המגדל, לאדריכל שתכנן אותו ולענף האדריכלות.

נפילת החלונות

הפגם התכנוני המסוכן והבולט ביותר של המגדל היה שמשותיו הפגומות. שמשות במשקל של כ-227 ק"ג נפלו מהבניין והתרסקו למדרכות. המשטרה סגרה את הרחובות הסמוכים למגדל בכל פעם שמהירות הרוח הגיעה ל-72 קמ"ש. לפי הבוסטון גלוב, אוניברסיטת MIT בנתה דגם של כל האזור הסמוך למגדל במנהרת הרוח שלה כדי לזהות את הבעיה. הסיבה המדויקת לא נחשפה לציבור, כתוצאה מהסכמים משפטיים ומצו איסור פרסום, אך הבעיה מוסברת כשילוב של שיטת הבנייה כפולת-השמשות ושל הפרשי הלחץ בין האוויר בתוך ומחוץ למגדל.
באוקטובר 1973 משרדו של פיי הודיע כי כל השמשות יוחלפו בעלות של כ-5-7 מיליון $. בזמן השיפוצים, עץ לבוד ("דיקט") החליף את השמשות, וזיכה את המגדל בכינויים "ארמון הדיקט" ו"בניין הדיקט הגבוה בעולם".

בניין ברקלי

בניין ברקלי הידוע גם בשם בניין ג'ון האנקוק הישן הוא בניין בן 26 קומות המתנשא לגובה של כ-151 מטרים. בניין זה היה השני מבין בנייני ג'ון האנקוק בעיר. הבניין ידוע בעיקר בגלל "מגדלור מזג האויר" שלו, מעין מגדלור המשדר אורות בצבעים שונים כתחזית מזג האויר.

בניין סטפן ל. בראון

בניין סטפן ל. בראון הוא הישן מבין בנייני ג'ון האנקוק. הבניין הושלם ב-1922, וממוקם ברחוב קלרנדון 197. בשנים האחרונות הבניין נודע בשם "בניין קלרנדון". ב-2001 שמו שונה לשם הנוכחי, על שם היושב ראש של חברת ג'ון האנקוק.

רחוב קונגרס 601

ב-2002, חברת מניולייף התחילה בבניית בניין בן 14 קומות ברחוב קונגרס 601. הבניין עוצב על ידי סקידמור, אווניגס ומריל, מעצביהם של מרכז ג'ון האנקוק ומגדל סירס בשיקגו.
ב-2004, ראש המבצעים של מניולייף בבוסטון דאז הכריז כי הבניין יקרא "בניין ג'ון האנקוק". לפי מניולייף שמו של הבניין, שהושלם ב-2004, הוא "קונגרס 601", ולפי אתר גורדי השחקים העולמי שמו הוא "מגדל מניולייף".
בני לידור

קריירה צבאית

לידור התגייס לצה"ל ב-1971 ועשה את שירותו הצבאי בחיל השריון. בשנים 1981-1982 פיקד על גדוד 77 מחטיבה 7. במלחמת לבנון הראשונה פיקד על גדוד 198, גדוד קורס מט"קים מחטיבה 460. הגדוד השתתף בקרבות בגזרה המזרחית, בין השאר בג'זין, שהיה קרב השריון הראשון נגד צבא סוריה במלחמה, ובקרב קמ"ט-קק"ש ליד הכפר עין א-תינה בדרום לבנון. בסיומו של קרב זה טעו חיילים מגדוד אחר של החטיבה ופתחו באש על הטנקים מגדודו של לידור, שירו בחזרה. בקרב נהרגו חמישה קצינים וצוערים. 
פיקד על עוצבת ראם, חטיבת שריון במילואים, ולאחריה נתמנה למפקד חטיבה 188 ושירת בתפקיד זה בשנים 1987 עד 1989. בשנת 1991 פיקד על קורס מפקדי חטיבות. בשנים 1997 עד 1999 פיקד על עוצבת געש. 
לידור מתגורר במודיעין-מכבים-רעות ואב לשלושה.

קריירה עסקית

לאחר שחרורו פנה בני לידור לפעילות עסקית כיועץ ומתווך עבור חברות טכנולוגיות בקידום עסקיהן מול משרד הביטחון.
במסגרת עבודתו, מייצג את חברת נטאפ וחברת בינת במכרזים מול משרד הביטחון.
אגוסטין מגאלדי

אוויטה

דמותו של אגוסטין מגאלדי מופיעה במחזמר "אוויטה" מאת אנדרו לויד וובר וטים רייס, שהוצג בווסט אנד ובברודוויי. במחזמר מוצג מגאלדי כמי שהביא את אוויטה לבואנוס איירס, ולפיכך "הגבר הראשון שנוצל בידי אווה דוארטה".
עם זאת, קיימים חילוקי דעות בנוגע לתפקיד שמגאלדי מילא בחייה של אווה. לדוגמה, בביוגרפיה "Evita: The Real Life of Eva Perón" מאת ניקולס פרייזר ומריסה נבארו נכתב שאין כל תיעוד כי מגאלדי הופיע בחונין, עיר מגוריה של אווה, במהלך השנה שבה השניים, לכאורה, נפגשו לראשונה.
"על פי רוב העדויות אודות חיי היומיום של אוויטה, היא התאהבה באבק הכוכבים שדבק בדמותו של מגאלדי, או שהיא החליטה לפתות אותו על מנת לנצל אותו; בכל מקרה, היא הוצגה בפניו, ביקשה ממנו לקחת אותה איתו לבואנוס איירס, וכשהוא התלבט, היא נכנסה בכוח אל תוך תאו שבקרון הרכבת, ונסעה איתו אל העיר, כשהיא משאירה מאחור את משפחתה ובכך גם הופכת להיות פילגשו של גבר נשוי. עם זאת, אין כל תיעוד לכך שזמר הטנגו אכן שהה בחונין באותה השנה. מגאלדי נהג לקחת איתו את אשתו לסיבובי ההופעות שלו, וקשה להבין מה מצא באווה-מריה הצעירה והרזה. אם אכן עזר לה לעזוב את חונין, סביר להניח כי עזרתו הייתה תמימה לחלוטין. אחותה של אוויטה טוענת שדונה-חואנה, לאחר שכנועיו של דון פפה, ליוותה את אוויטה לעיר. על פי עדות זו, האם והבת ביקרו יחדיו בתחנות רדיו רבות ושונות, עד אשר מצאו תוכנית, שהיה בה צורך בנערה צעירה".
הנקודה העיקרית הפוגעת באמינותה של הגרסה של הסיפור, כפי שהוצג במחזמר "אוויטה" (ובסרט הקולנוע המבוסס עליו), היא שבהמשך העלילה מוצג מגאלדי כמי שהופיע בקונצרט צדקה שנועד לסייע לנפגעי רעידת אדמה שהתרחשה ב-15 בינואר 1944 בסן חואן, ארגנטינה; במהלך הקונצרט, שהתקיים ב-22 בינואר 1944, אווה דוארטה פוגשת, כמעט בוודאות, בחואן פרון. עם זאת, לא ייתכן כי מגאלדי הופיע בקונצרט זה, שכן הוא נפטר מפריטוניטיס בבואנוס איירס, למעלה מחמש שנים קודם לכן.
לוליטה מורנה

ביוגרפיה

מורנה נולדה באיטליה ולאחר מכן בגיל 3 עברה לשווייץ עם הוריה.
כשהייתה סטודנטית לאגיפטולוגיה זכתה בתואר "מלכת היופי של שווייץ" 1982 והשתתפה בתחרות מיס עולם 1982 ומיס תבל 1983 ובשתיהן זכתה במקום הרביעי ובפרס על הפוטוגניות (Miss Photogenic).
היא עבדה בטלוויזיה השווייצרית, האיטלקית והגרמנית והנחתה את אירוויזיון 1989 ואת הקדם האירוויזיון השווייצרי ב-1991 ולאחר מכן המשיכה לעבוד באגף הצרפתית של רשות השידור השווייצרית כדוברת מספר שפות, עקב היותה דוברת חמש שפות.
ב-1995 הנחתה את הגרסה השווייצרית של המבצר, היא השתתפה כשחקנית בקומדיה לטלוויזיה ובסרט קולנוע.
ב-2004 הביעה ביקורת על כך שלפי דעתה מנחה תחרות מיס שווייץ לא הביע מספיק רגישות כלפי המתמודדות ווגם הביעה את רצונה שאישה תנחה זאת  .
ב-2005 ייסדה את החברה "Lux Morgana SA" המתמחה במוצרי קוסמטיקה.
היא הייתה נשואה לכדורגלן לותר מתאוס ויש לה בן משותף איתו.
אלבומין

מבנה האלבומין

אלבומין הוא חלבון גלובולרי המורכב בעיקר מסלילי אלפא, בעל מסה של כ-66 קילודלטון. האלבומין הוא חלבון, חלבון האלבומין אצל בני אדם מורכב מסליל ארוך של כ-585 חומצות אמינו הנקשרות ביחד בקשרים פפטידיים חזקים.

מחלות הקשורות באלבומין

חוסר באלבומין הנובע מאי-יכולתו של הכבד לסנתז אותו, למשל, היא תכונה מובהקת של שחמת הכבד. ערכים נמוכים של אלבומין מופיעים גם אצל חולים הסובלים ממיימת (הצטברות חולנית של מים), אצל אנשים הסובלים מכוויות נרחבות, מחלת כליות, בעיות ספיגת מזון, אצל נבדקים במצב גופני ירוד ותת-תזונה (בעיקר חסר בחלבון). במדינות העולם השלישי תת-תזונה וחוסר בחלבון במזון הן בעיות נפוצות הגורמות למיימת, המתבטאת בהתנפחות של הבטן כתוצאה מהעדר אלבומין וחוסר איזון אוסמוטי של נוזלי הגוף.
היפואלבומינמיה הוא המנבא החזק ביותר לתמותה במחלת כליה סופנית . תת תזונה וחוסר של חלבונים וקלוריות יכולים להפחית סינתזת אלבומין, ההנחה העיקרית היא שהיפואלבומינמיה נגרם כתוצאה מתזונה לקויה בקרב אותם חולים. סיבות נוספות ל היפואלבומינמיה הם בעיה בסינתזה, בעיה במאגרי חומצות אמינו, או אובדן של אלבומין במערכת הרינאלית .
ירידה בכמות האלבומין בזרם הדם יכולה להעיד גם על בעיה חמורה בכבד (אי ספיקת כבד, שחמת או דלקת כבד כרונית), כי הסינתזה של האלבומין מתרחשת שם בכבד .
היפואלבומינמיה יכול גם להיגרם עקב תסמונת נפרוטית (כליתית), שהחלבון מסולק דרך השתן עקב בעיה בכליה כי החלבונים אמורים להיספג בחזרה אל תוך הדם .

בדיקת כמות אלבומין

בבדיקות דם טווח הנורמה של האלבומין הוא 3.4 עד 5.4 גרם לדציליטר. ערכים נמוכים של אלבומין (היפואלבומינמיה) בבדיקות דם עלולים להצביע על מחלת כבד. המצאות של אלבומין בשתן יכולה להצביע על בעיה בתפקוד הכליות.
כיוון שתרחישים קליניים רבים מתבטאים בירידה ברמת אלבומין בדם, הדרישה לבדיקה זו רלוונטית למגוון גדול של מחלות ומפגעים קליניים. מדידת אלבומין היא חלק בלתי נפרד מפאנל בדיקות כבד, כחלק בבדיקות להערכת תפקודי כליה כגון אבחון תסמונת נפרוטית, ובדרך כלל ביחד עם בדיקת prelbumin, להערכת הסטאטוס התזונתי בעיקר במצבים הנחשדים לחוסר תזונה. מדידת אלבומין תידרש במצבים של עייפות ואיבוד משקל מסיבות לא ידועות, או הופעת נפיחות סביב העיניים, בצקת בעיקר בגפיים התחתונות, פעילות יתר של בלוטת התריס, או מצבי דלקת וכן הלם. מדידת אלבומין מתבצעת בתרחישים של ספיגה לקויה (קרוהן, צליאק), או בעיקר בילדים הם חשד לאיבוד ניכר של חלבונים בצואה (protein losing enteropathy). מצבי כוויות נרחבות, מצבי אלח דם (ספסיס) או מיימת (ascites) הם תרחישים בהם יש איבוד ניכר של אלבומין מהדם, באופן המחייב ניטור רמתו. מדידת רמת אלבומין בדם מתחייבת כל אימת שנדרשת מדידת רמת סידן בדם. איבוד נוזלים מסיבי בתרחישים של התייבשות (דה-הידרציה) הם סיבה מובהקת לעלייה ניכרת ברמת אלבומין הנמדדת בנסיוב, וזו אף סיבה קריטית למדידת אלבומין במצבים אלה.

הוראות לביצוע הבדיקה

רצוי צום של 4–8 שעות. נטילת דם במבחנה כימית (פקק אדום או צהוב) או מבחנת הפרין (פקק ירוק). יש להימנע מביצוע המדידה בדגימה המוליטית או ליפמית באופן משמעותי. למדידה כמותית של אלבומין בשתן יש להעדיף איסוף שתן של 24 שעות או לפחות 12 שעות. יש להימנע מאיסוף שתן בכלי עם חומרים משמרים כמו כלורהקסידין, או דטרגנטים דוגמת נגזרות של אמוניום, העלולים לתת תוצאה מוגברת כזובה. חיוני לבצע בדיקת אלבומין בשתן טרי, כיוון שדגימת שתן ששהתה מספר שעות בטמפרורת החדר, הופכת להיות יותר בסיסית, מה שעלול לתת תוצאות מוגברות-כזובות של אלבומין.
לדעת - לבחור נכון

לדעת - לבחור נכון (בשמה הקודם: ש.י.ל.ה – שירות ייעוץ להיריון ומניעה) היא עמותה למתן שירותי ייעוץ להיריון ומניעת היריון, שנוסדה בירושלים בשנת 1976.

רקע כללי

העמותה היא הארגון הראשון מסוגו בישראל המשלב פעילות חינוכית בקהילה, מתן ייעוץ אישי וזוגי ושירות רפואי. השירות ניתן על ידי צוות רב מקצועי - עובדים סוציאלים, רופאי נשים, יועצים חינוכיים ומחנכי בריאות. הצוות כולל מספר עובדים בשכר ובעיקר מתנדבים. השירות ניתן לכל אדם ללא הבדל מין, גיל, מצב משפחתי, מקום מגורים, דת או לאום, ומשמש כמודל להקמת שירותי ייעוץ לבני נוער בכל רחבי הארץ ולפיתוח תוכניות חינוכיות לבני נוער. בשנת 1995 הוענק לעמותה פרס ראש העיר ירושלים לארגוני מתנדבים מצטיינים, על ידי אהוד אולמרט, עבור תרומת הארגון לרווחת תושבי העיר.
הפיגוע באוקלהומה סיטי

המניע

ב-1988 נפגשו טימותי מקווי וטרי ניקולס במהלך אימון של צבא ארצות הברית. הם חלקו עניין משותף בשרדנות והתנגדו לפיקוח על נשק. לאחר המצור בווייקו הם החלו לצבור כעס כלפי הרשויות האמריקאיות, ומקווי אף ביקר באזור המצור ב-1993. מקווי החליט לפוצץ בניין פדרלי כתגובה לאירועי המצור.

ההכנות

ב-15 באפריל 1995 שכר מקווי משאית במדינת קנזס תחת שם בדוי. יום לאחר מכן, ב-16 באפריל, הוא נסע ביחד עם שותפו למזימה ניקולס לעיר אוקלהומה סיטי, שם הוא החנה את רכב המילוט במרחק מספר בניינים מהבניין ע"ש אלפרד פ. מורה. לאחר מכן השניים חזרו לקנזס אך לא לפני שהורידו את לוחיות הרישוי מהרכב. במשך יומיים לאחר מכן שני הקושרים עסקו בהכנת הפצצה, שהייתה מורכבת מתערובת של אמוניום ניטראט וניטרומתאן, ששקלה 2.3 טון. לאחר שסיימו להרכיבה על המשאית, השניים נפרדו, ניקולס נשאר בקנזס ומקווי נסע עם המשאית לאוקלהומה סיטי. 
כאשר המשאית התקרבה לבניין הפדרלי ע"ש אלפרד פ. מורה, מקווי הדליק את פתיל ההשהיה של הפצצה. זמן קצר לאחר מכן הוא החנה את המשאית מול הבניין הפדרלי, נעל אותה ורץ לרכב המילוט.

הפיגוע

ב-19 באפריל בשעה 09:02 בבוקר, 5 דקות לאחר שמקווי הדליק את הפתיל, המשאית התפוצצה. הפיצוץ היה שווה ערך ל-1.8 טונות של טי.אן.טי, נשמע ממרחק של 89 קילומטרים ונמדד כ-3 בסולם ריכטר על ידי מספר סיסמוגרפים באזור. כתוצאה מהפיצוץ נהרגו 168 בני אדם ומעל 800 נפצעו. 5% מההרוגים מתו כתוצאה מהזכוכיות שהתנפצו ביותר מ-258 בניינים.

מעצרים

כשעתיים לאחר הפיגוע, טימותי מקווי נעצר על ידי שוטר בחשד שנהג ברכב ללא לוחית רישוי.
השוטר ביקש ממנו תעודה מזהה, ואז הבחין שיש לו נשק ועצר אותו.
מספר שעות לאחר הפיגוע הבינו החוקרים איפה שכר הטרוריסט את המשאית.
משכיר המשאית צייר לחוקרים קלסתרון של השוכר.
לאחר בדיקות, הבינו החוקרים כי הציור תואם למקווי, שהיה עצור בתחנת המשטרה (מאחר שנתפס נוהג ברכב חסר לוחית זיהוי, בלי רישיון ועם נשק בלתי חוקי). הוא נלקח לחקירה, בה התברר שהוא
מבצע הפיגוע. הוא הודה ונאשם בביצוע פיגוע המוני.
בשנת 2001, טימותי מקווי הוצא להורג בזריקת רעל.
ניקולס, שותפו, נעצר יומיים לאחר הפיצוץ ונשפט ל-161 מאסרי עולם ללא אפשרות לשחרור מוקדם.

נפגעים

ההערכות הם שכ-646 אנשים היו בתוך הבניין ברגע הפיצוץ. עד סוף היום, 20 איש כולל 6 ילדים הוכרזו כמתים, ודווח על יותר ממאה פצועים. בסופו של דבר הוכרז על 168 הרוגים, מתוכם 3 נשים הרות. רוב מקרי המוות אירעו כתוצאה מהתמוטטות הבניין ולא מהפיצוץ עצמו. 5 מתוך ההרוגים לא שהו בבניין בזמן הפיצוץ.
יותר מ-680 אנשים נפצעו, כשרוב הפציעות היו מכות יבשות, שריטות, כוויות ועצמות שבורות.
מקווי אמר ללו מישל ולדן הרבק בספר "טרוריסט אמריקאי" (American Terrorist, Harper, 2001): "אני לא הגדרתי את חוקי פתיחת האש בסכסוך הזה. החוקים נקבעו על ידי פותחי הסכסוך. נשים וילדים נהרגו גם בהמצור בווייקו וברכס רובי. החזרתי (לממשלה) באותו המטבע".
גורו

גורופורניאמה

גורופורניאמה הוא חג הודי, בו תושבי אזור מסוים מביעים הוקרה לגורו החי בסמוך אליהם ומביאים לו מנחות. הגורופורניאמה נחוג על בסיס מקומי, כאשר התושבים חוגגים את קיומו של כל גורו החי בקרבתם, גם אם אינם בני דתו.

אטימולוגיה

לפי אטימולוגיה עממית מורכב המושג מהמלים "גו" (חושך) ו"רו" (אור) כלומר אדם המוציא אנשים אחרים מחושך לאור.
ג'ונגליי

היסטוריה

מחוז זה הוא המקור למלחמת האזרחים הסודאנית השנייה שהחלה בשנת 1983. מחוז ג'ונגליי סובל ממלחמות שבטים פנימיות עד ימינו. תושבי המקום יחד עם 400 משקיפים מטעם האו"ם מנסים לסיים את המחלוקות בין השבטים הנואר (Nuer) והמורל (Murle) שנלחמות על בקר.